Jens Peter Vernersen (S), 2003-05-26:
Det er jo interessant at vide, om fru Else Theill Sørensen synes, hun kan være tilfreds med den regionalpolitiske redegørelse, der ligger her, når man tager udgangspunkt i, hvor fru Theill Sørensen er valgt.
Det må da derfra være muligt at få øje på de problemer, der ligger heri, nemlig manglende uddannelsesproblemer og nedskæringer på en række områder.
Lad mig gentage: Synes fru Theill Sørensen, det er tilfredsstillende, at 9½ årsværk på Folkecentret i Sydthy nedlægges?
Synes fru Theill Sørensen, det er tilfredsstillende, at man afvikler driftstilskuddet til energi- og miljøkontorer?
Det drejer sig om 20 årsværk fordelt over hele landet, som
nedlægges.
Synes fru Theill Sørensen, det er tilfredsstillende, at puljen til styrkelse af den kollektive trafik i tyndtbefolkede områder nedlægges?
Er det tilfredsstillende, at Arbejdstilsynet ændres, så man får fire kontorer?
Det nærmeste i forhold til fru Theill Sørensens område bliver vist Kolding.
Er det virkelig tilfredsstillende? Jeg synes, at fru Theill Sørensen skulle være mere kritisk over for den regionalpolitiske redegørelse, der ligger her.
Forespørgslen tager udgangspunkt i, hvordan regeringen vil leve op til vedtagelserne fra debatterne om regionalpolitikken i såvel 2001 som 2002.
Det spørgsmål, der selvfølgelig er helt relevant at stille, er, om den regionalpolitiske redegørelse yder et væsentligt bidrag til den regionalpolitiske indsat.
Man kan vel med god ret sige, at såfremt de beskedne tiltag, der annonceres i redegørelsen, kunne løse de regionalpolitiske problemer, så er der altså ikke ret mange problemer, og det tror jeg måske ikke helt er oplevelsen ude i udkantsområderne.
Det samlede indtryk er, at den regionalpolitiske redegørelse ikke flytter noget væsentligt og derfor er et ringe bidrag til de områder i Danmark, hvor det går mindre godt.
Regeringen roser sig i redegørelsen af, at målet er at forbedre regionernes konkurrenceevne.
Om det nu sker, tror jeg kunne være en god idé at lade regionerne svare på.
Jeg er sikker på, at svaret ville blive nej, og det er også det, vi har hørt her i dag, for der er mange i disse områder, vi er optaget af at diskutere i dag, for hvem det går den forkerte vej med stigende arbejdsløshed; det gælder især på Bornholm, dele af Storstrøms Amt og ikke mindst den nordlige del af Nordjyllands Amt.
Det, regeringen selv peger på i redegørelsen som virkemidler, virker jo netop ikke.
Den indsnævrede ramme for kommunernes udvikling trækker med skatteoplægget den forkerte vej.
Målet: 85.000 flere arbejdspladser, som også omtales i redegørelsen, ser på nuværende tidspunkt ikke ud til at blive opfyldt; det går også den forkerte vej.
Tværtimod ser vi jo her, at der kommer daglige meldinger om nedskæringer i den private sektor.
Hvis vi tager et eksempel som Vestas, ville de jo nok ikke i dag have flyttet en del af vindmølleproduktionen til Nakskov, når man fyrer folk i eksisterende afdelinger.
Det er i øvrigt et meget godt eksempel på, at den samlede økonomiske politik har meget stor betydning også for regionalpolitikken: Man kunne ikke skaffe tilstrækkelig arbejdskraft i Ringkjøbing Amt og i det nærmeste område, og så valgte man at flytte en del af sin produktion til Nakskov.
Det gjorde man, fordi man havde en opadgående, en stigende kurve på det tidspunkt.
I dag tror jeg, man ville være kommet meget skidt af sted med det, men det er selvfølgelig rart, at man har disse arbejdspladser i det område.
Reformen af Teknologisk Informationscenter har ikke skabt begejstring.
Det står på side 10 i vismændenes rapport.
10 mio. kr. til målrettet indsats til yderområderne inden for rammerne af en turistpolitik, ja, det har vi diskuteret, og der er ikke nogen som helst tvivl om, hvordan man ser på disse 10 mio. kr. Jeg har talt med folk derude i dag, og de brugte udtrykket - det er så ikke mit, men deres udtryk - at det er et hold kæft-bolsje, de har fået; sådan et udtryk kunne jeg selvfølgelig ikke selv bruge her fra talerstolen, men det var deres opfattelse af det sølle beløb.
Det giver store problemer for turisterhvervet, og den grundkapital, man skulle have for at kunne optimere, er ikke til stede.
Jeg synes, det er beklageligt, også fordi mange af de penge, turister bruger, kommer tilbage.
Jeg kunne også godt sige lidt om investeringsplanen, som netop ikke giver nogen ting til den største del af landet.
Der har været stor skuffelse i mange områder.
Det kan de ikke forstå ude i regionerne, hvor de har store problemer.
Det forhøjede befordringsfradrag i enkelte kommuner falder jo ret tilfældigt, også uanset kriterierne.
Lad mig f.eks. nævne Mors, der er prioriteret som geografisk udkantsområde, men Thisted og Sydthy ligger ligesom længere væk i forhold til de større byer, og de får ingen forbedringer.
Det, vi i øvrigt også ser i økonomi- og erhvervsministerens meget opreklamerede indlæg omkring det her,
Det er vist forbigået mange, for det stod nemlig ikke i det, der lå fra økonomi- og erhvervsministeren, men en journalist spurgte heldigvis ind til det, og så blev det også klarlagt.
Jeg mener i øvrigt, at det dybest set er et tegn på, at regeringen har givet op, når man vælger en skatteløsning.
Det sender jo netop et signal om, at det ikke er muligt at etablere arbejdspladser i disse områder af landet, og så er det trods alt bedre at køre mere end 100 km om dagen, synes man i regeringen.
Men det er en given op-holdning.
Lad mig også sige, at når vi skal vurdere regionalpolitikkens konsekvenser, synes jeg, det er vigtigt at kigge på de regionale vækstmiljøer, der blev igangsat under den tidligere regering.
De løber ud i 2003, og det er ikke planen at videreføre arbejdet omkring disse miljøer, som kunne gøre god gavn i områder, hvor man i forvejen har meget, der trænger til at blive optimeret.
Lad mig nævne, at man f.eks. ovre i syv kommuner i Ringkjøbing Amt er gået sammen om et stort tiltag, et samarbejde mellem kommuner og det private erhvervsliv.
Indtil videre er det stoppet, fordi tilsynsrådet har sagt, at den konstruktion ikke kan etableres.
Jeg synes, det er underligt, at det netop er tilsynsrådets formand, som bidrager til, at et samarbejde, som alle havde forventet sig meget af, ikke bliver til nogen ting.
Det synes jeg er trist.
Jeg synes, der er for lidt om uddannelse i forhold til regionerne.
De vil få store problemer med beskæftigelsen, fordi meget af det, man laver i dag, måske ikke laves fremover.
Så vil jeg sige, at vi tilslutter os det forslag til vedtagelse, der ligger.